**ΕΛΛΗΝΙΚΗ ΔΗΜΟΚΡΑΤΙΑ**

**Δήμος Λευκάδας**

**Γραφείο Δημάρχου**

Λευκάδα 11-10-2024

**ΔΕΛΤΙΟ ΤΥΠΟΥ**

Το Υπουργείο Εσωτερικών εξέδωσε, στις 15/12/23, απόφαση για την ικανοποίηση των απαιτήσεων του άρθρου 38 του νόμου 4819/2021 (σύμφωνα με τις οδηγίες της Ε.Ε. 851 και 852 του 2018), με την οποία ο Δήμος Λευκάδας ήταν υποχρεωμένος να υποστεί την νομοθετημένη χρέωση του πρόσθετου τέλους ταφής αναδρομικά από το 2022.

Σύμφωνα με την με αριθμ. 108153/15-12-2023 (ΑΔΑ ΡΠ8Μ46ΜΤΛ6-Ζ89) απόφαση του Υπουργείου Εσωτερικών με θέμα «Επιχορήγηση του Ελληνικού Οργανισμού Ανακύκλωσης (Ε.Ο.ΑΝ.) με συνολικό ποσό ύψους 129.141.872,00€, για την εξόφληση του οφειλόμενου ποσού των Ο.Τ.Α. α΄ βαθμού για το τέλος ταφής του έτους 2022 και του α΄ εξαμήνου έτους 2023» ορίστηκε ως υποχρέωση του Δήμου μας, το ποσό **1.485.763,50 ευρώ** με καταγεγραμμένη παραγωγή σε σύμμεικτα **45.715,80 τόνους** για το έτος 2022 και το ήμισυ της ποσότητας αυτής **22.857,90 τόνους** για το Α’ εξάμηνο του 2023.

Όμως για το Δήμο Λευκάδας υπήρξε ένα πρόδηλο αριθμητικό λάθος υπολογισμού υπερχρέωσης, η ύπαρξή του οποίου αναδείχθηκε με τις ενέργειες του Δημάρχου Λευκάδας Δρ Ξενοφώντα Βεργίνη και αναλυτικότερα:

Με την ανάληψη των καθηκόντων ο Δήμαρχος Δρ Ξενοφών Βεργίνης, εύλογα ζήτησε στοιχεία από τις υπηρεσίες του Δήμου τα ζυγολόγια των σύμμεικτων απορριμμάτων που πήγαιναν στην Πάλαιρο προκειμένου να καταμετρηθούν οι ποσότητες αλλά δεν υπήρχαν διαθέσιμα στα αρχεία του Δήμου.

Κατόπιν του ανωτέρω ο Δήμαρχος αιτήθηκε στον Αναγκαστικό Σύνδεσμο Διαχείρισης Στερεών Αποβλήτων 3ης Διαχείρισης Ενότητας Νομού Αιτωλοακαρνανίας και ο Σύνδεσμος με την με αριθμ. 1891/11-1-2024 επιστολή του, ενημέρωσε ότι βάσει των ζυγολογίων που διατηρούσε στο αρχείο του, η πραγματική ποσότητα σε σύμμεικτα της ανωτέρω περιόδου που ο Δήμος έπρεπε να χρεωθεί ήταν **21.635,67** **τόνους** (15.238,60t για το έτος 2022 και 6.397,07t για το Α’ εξάμηνο του 2023).

Άμεσα ο Δήμαρχος Δρ. Ξενοφών Βεργίνη, στις 26-1-2024 υπέβαλε αίτημα προς τον Γενικό Γραμματέα Συντονισμού Διαχείρισης Αποβλήτων κ Μανώλη Γραφάκο, προκειμένου να διορθωθεί η αρχική υπέρογκη χρέωση του Δήμου, από τους **68.573,70 τόνους** αποβλήτων στο πραγματικό αριθμό των 21.635,67 τόνων.

Το αίτημα έγινε αποδεκτό από την αρμόδια υπηρεσία του Υπουργείου Περιβάλλοντος και Ενέργειας σύμφωνα με το με αριθμ 30741/488/21-3-2024 έγγραφο, που απεύθυνε στο Υπουργείο Εσωτερικών.

Μετά από συσκέψεις του Δημάρχου, πολιτικών παραγόντων και αρμοδίων υπηρεσιών του Υπουργείου Εσωτερικών, έγινε η διόρθωση σφαλμάτων και εκδόθηκε η από 8-10-2024 απόφαση του Υπουργού Εσωτερικών, κ Θεόδωρου Λιβάνιου, σύμφωνα με την οποία η πραγματική υποχρέωση για το τέλος ταφής του Δήμου του έτους 2022 ανέρχεται στο ποσό 304.772,00€ που αντιστοιχεί στην πραγματική ποσότητα των 15.238,60t σύμμεικτων αποβλήτων και για το Α’ εξάμηνο του 2023 με την εφαρμογή του συστήματος υπολογισμού η υποχρέωση του Δήμου ανέρχεται στα 190.482,50€.

Αναμένεται η έκδοση της σχετικής απόφασης του Υπουργείο Εσωτερικών για την επιστροφή των αχρεωστήτως παρακρατηθέντων μέχρι τον Σεπτέμβρη του 2024 ύψους **708.499,54€**.

ΑΠΟ ΤΟ ΔΗΜΟ ΛΕΥΚΑΔΑΣ